- Korosi
- <
- 1
- >

Pauro Yaromi Munom Ganom I Korosi Ari Yokamai Boi Erome
Ena iki birom ori Korosi i Efesasi teina tei dungua te Eisia akai suna tei dumie. Pauro yaromi furo gunom kam Korosi ari di mari de erongoro ena yokamai Yesu fi ki si tekeime. Tamanume. Pauro Efesasi tei moiro yai ta Epafara yaromi awi Korosi tei dongoro ena yaromi furo ka di mari de erongoro ena ari suwo koropane Yesu fi ki si teime. Ena Pauro Korosi ari yokamai gumanom kankemba yaromi inokore ei erere te kanom dairo ka make eme.
Ena okome Pauro kan iki tei moingua Epafara yaromi uro “Ari u Korosi tei uro ka mapunom kasu nuwi si noreime,” di tongoro ena Pauro ka munom ganom i Korosi ari boi erome. Ka mapunom kasu nuwi si ereinga yokamai uro “Ne yokamai furo kamun nuwi kokonan gan yokamai kanom akire diyo!” di ereime. Te yokamai uro “Yesu yaromi Yai Gumam wam kawom moikemba yaromi kamun nuwi kokonan gan epemere moime,” epe di ereime. Te yokamai “Ne Korosi ari yokamai ganom guwo dungua mapunom dourom boiro te Mose ka ta ka ta dungua ama dourom boiyo!” di ereime.
Ena Pauro ka i firo munom ganom i Korosi ari boi erome. “Yesu yaromi Yai Gumam kawom moimie. Te yaromi kakom kakom moi kuwom suwainga mapunom te kon yo tongua mapunom moimie,” epe diro boi erome.
1
1-2 Na Pauro. Yai Gumam yaromi nenen finguamere epe Kirisito Yesu nawi dongoro fuiye. Ena epena na munom ganom i ne Korosi akai tei moinga yokamai boi ereiye. Ne yokamai Yai Gumam gama yo tere moire ena Kirisito si dauinga ne yokamai yaromi kam gore di teime. Te nonon yokamai arinom Timoti yaromi gere ama moipuiye. Ena na bei moiro “Nonon Nenom Yai Gumam bei moiro ne yokamai bei nokapu de erere te denom minom bei wira di erowame,” diro ka make ei teiye.*Ap 16:1; 1 Ko 1:1; Ef 1:1 *Ro 1:7
Pauro Yai Gumam ka make ei tome
3 Ena no surai bei moiro ne yokamai kanom dairo ka make ei topuka kakom kakom Yai Gumam no Ari Wanopanom Yesu Kirisito nem yaromi mun fi topuiye.*Ef 1:16; 6:18 4 Te no surai mora fipuka ne yokamai Kirisito Yesu mora fi ki si tere moiro denom minom Yai Gumam gama yo teinga yokamai mun fi ereinga ena mun fipuiye. 5 Komari gunom kam kawom ne yokamai moingi tei i mari de erongua kakom tei ne yokamai ka i firo te Yai Gumam tai ta okome erowangua inokore ei finga iran i ne yokamai fi ki si tere Yai Gumam gama yokamai mun fi ereime. Te Yai Gumam tai ta okome ne yokamai erowangua kamundi tei eire kiapam nokapu bei moime. 6 Te ari yokamai uro gunom kam i ne yokamai di mari de ereingamere epe yokamai fu man bunamdi koro koro furo ari di mari de ereime. Ena ari gunom kam i mora finga mapunom nokapu beire te ari munmane gunom kam fi ki sime. Epemere koma ne yokamai mapunom boiro Yai Gumam bei nokapu de erongua kam kawom fire moi fure fi ki singa mapunom i moko iwa fume.*Ef 1:13, 15; 1 Pi 1:4 7 Te Epafara yaromi uro Yai Gumam ari bei nokapu de erongua kam i nuwi si erongoro ne yokamai mora kanimie. Yaromi no yokamai kokonan ipunga akire di norongoro ena no denom minom mun fi topune. Te yaromi Kirisito nuwi kokonan beiro ako sikere te uro no yokamai akire di norome.*Kor 4:12; Fmn 1:23 8 Ena yaromi uro ne yokamai denom minom ari mun fi ereinga mapunom dourom boinga no surai di norome. Yai Gumam Murom Sumuna bei moiro ari mun fi ereinga mapunom i ne yokamai eromie.
9 Ena koma wom no surai ka i mora fipuka kakom i no surai ne yokamai kanom dairo kakom kakom ka make ei topuiye. No surai epe mina wako topuiye: “O, Yai Gumam, ne bei moiro nenen inokore ei fingamom i Korosi ari erowangere ena ne Muronum Sumuna bei moiro inokore mapunom mapunom nokapu ei firangua muruwo yokamai denom minom fai si di erowame. Fai si di erowangua iran i yokamai bei moire ne inokore ei fingamom i firaime,” epe diro ka make ei topuiye.*Ef 1:16, 17; Fir 1:9 10 Ena ta bengoro no surai ka make epe ei topuiye? Ne yokamai denom minom epe fai si di erowangua ena ne yokamai furo Ari Wanopanom finguamere epe dourom boiro te yaromi mun kanangua mapunom i kakom kakom bei moraime. Iran i ne yokamai Yai Gumam konom waningai mapunom mapunom nokapu muruwo beire te Yai Gumam kam dungua fi towainga mokoname. *Fir 1:27; Ef 2:10 11 Ena Yai Gumam yoporam ori wom boinguamere epe yaromi ne yokamai bei yoporam boi erowangua iran i tai ipun donguai muruwo ne yokamai fuka di erowangua ne yokamai yo moiro ako sikenaime. Ena ne yokamai Yai Gumam mun fi tere *Ef 1:19; 3:16 12 “A boire bei norene,” di teiyo! Yaromi no yokamai Nenom moire ena nenen “Na ganama yo teinga yokamai tai erowaika no yokamai inaime,” diro gunom boi norongoro ena no yai opai muruwo bau boingui tei moiro tarom i inapune.*Ef 1:18 13 Te yaromi bei moiro no yokamai kama yoporam boingua sungui tei moipunga akire dire bei de norere nokire furo yaromi wam mun fi tongua yaromi akai kiapam bei moingua ikai tei de noromie.*Lk 22:53; Ef 2:2; 6:12 14 Yaromi wam kokonan bei norongua ena Yai Gumam bei moiro kan faipunga gui de norero bianom faingua kore de noromie.*Ef 1:7-8
Kirisito yaromi kokonan bengua mapunom
15 Ena Kirisito yaromi uro Yai Gumam no ari yokamai mapunomom kankepunga yaromi moinguamere epe i mari de norome. Yaromi bei moiro Yai Gumam tai kan muruwo bei engua tarom bire ime de tome.*Yo 1:18; 2 Ko 4:4 16 Ena Yai Gumam Kirisito ka di tongoro ena yaromi tai kan muruwo bei eme. Kawom, yaromi tai ta ta kamundi dunguai bo te tai ta ta mangi tawa dunguai bo te tai kan muruwo kanupunga bo te tai kan muruwo kankepunga tai ta ta muruwo bei eme. Te yaromi ama bei moiro murom kiapam beinga yokama bo te murom moi koma deinga yokamai bo te murom suwo mokoinga yokamai bo te murom yoporam boinga yokamai muruwo bei eme. Yai Gumam “Tai kan muruwo bei engua Kirisito yaromi kam akire di towaime,” diro ka di tongoro ena yaromi tai kan muruwo bei eme.*Yo 1:3, 10 17 Te Kirisito koma fuka dungoro ena tai kan muruwo okome mowomdi fuka dungoro ena yaromi bei moiro tai kan muruwo bei engua tarom i yo dume.*Yo 1:1-2; 8:58 18 Te yaromi ama uro fi ki si teinga yokamai Ari Wanopanom moimie. Yaromi yono einga manomdi tei koma wom arongua ena iran i nenen bei moiro tai kan muruwo ime de tere yaromi moi koma dome.*Ef 1:22-23; Ap 26:23; Rew 1:5 19 Ena Yai Gumam nenen inokore ei finguamere epe beiro ena yoporam boingua te inokore engua nenen wam tongoro ena yaromi nenen nem moinguamere epe moime.*Yo 1:16; Kor 2:9 20 Ena Yai Gumam “Na te ari yai opai mangi tei moinga bo kamundi tei moinga yokamai gere denom minom u towane fure morapune,” diro wam awi dongoro ume. Te koma no yokamai Yai Gumam kiam moipunba yaromi wam eri yoro bakomdi tei goingua iran yaromi bei wira di norome.*Ef 1:10; 2:16
21 Ena komari ne yokamai Yai Gumam moingui tei fakai tei moiro te kiam bei tere tai mapunom niki dongua beire inokore unanan eingoro *Ro 5:10; Ef 2:3 22 te epena Yai Gumam wam eri yoro bakomdi goingua ena Yai Gumam bei moiro ne yokamai gere denom minom towane ei erome. Yaromi “Na ne yokamai endire na moiki tei morainga kakom yo wom tere moraingere te yai ta ‘Ne yokamai bianom beinga ari moimie,’ di erekenaime,” diro epe beme.*Ef 2:14-16; 5:27 23 Ena ne yokamai fi ki singa mapunomom i kawom ako ki sire moiyo! Te tai ta ta ne yokamai gure erowangua ne yokamai gunom kam koma fire “Ka i akire di norowame,” dinga kam i a ki siyo! Kawom, ari furo gunom kam i man man moinga yokamai muruwo di mari deinga epemere na Pauro na kam i di mari deinga kokonan yai ta moiye.*Mk 16:15; Ip 3:14; 6:11
Pauro yaromi furo Korosi ari yokamai akire di erome
24 Ena epena ari yokamai bei niki de nareimba na “Na ganam dinom kipi kaingua ne yokamai akire di erowaiye,” diro mun fi moiye. Ena Kirisito yaromi “Na ganam dinom kipi kainguamere epe ne ganum dinom kipi kaingua ama firanga ena fi ki si nareinga yokamai na ganam epemere moinga yokamai akire di erowane,” di narere gunom boi narongoro ena na kipi kaingua kokonanom i bei gounaiye.*Ef 3:13 25 Ena Yai Gumam “Na ganama akire di erowame,” di narere nenen gunom boi narongoro na yaromi nuwi kokonan gan moire ne Yura ari moikeinga yokamai akire di ere moiye. Ena na bei moiro “Ne yokamai Yai Gumam kam i muruwo di mari de erowaiye,” diro furo Yai Gumam gama kokonan bei ere moiye.*Ef 3:2, 7-8 26 Komari kakom kakom Yai Gumam gunom kam i eke dongoro ari yai opai muruwo kankeimba epena kam i yaromi gama yo teinga yokamai i mari de erome.*Ro 16:25-26; Ef 3:3-6, 9-10 27 Yai Gumam yaromi di finguamere epe i mari de erome. Ena ka eke dongua i epe: Yai Gumam ari Yura ari moikeinga yokamai bei nokapu wom de erowame. Kawom, Kirisito yaromi uro ne Yura ari moikeinga yokamai denom minom ikai koi moi erowangoro iran i ne yokamai “Yaromi bau boinguamom i inapune,” diro kiapam beiro suwi moraime.*Ef 1:18-19 28 Ena iran no yokamai Kirisito gunom kam ari yai opai ori gawo muruwo di mari de eropune. Ena no yokamai inokore nokapu eire furo “Ne yokamai toren kan kenom beiyo!” di erere ka nuwi si eropune. Te no yokamai “Ari yokamai nen towane towane endiro Yai Gumam moingui tei fupungoro ena yokamai Kirisito si dauinga kawom yo tero moraime,” diro *Ef 4:13 29 gunom kam yoporam boiro di mari de eropune. Ena Kirisito yoporam ori wom boingua na narongua na nanan kokonanom i beiye.*1 Ko 15:10; Fir 4:13

- Korosi
- <
- 1
- >

*1:1-2: Ap 16:1; 1 Ko 1:1; Ef 1:1

*1:1-2: Ro 1:7

*1:3: Ef 1:16; 6:18

*1:6: Ef 1:13, 15; 1 Pi 1:4

*1:7: Kor 4:12; Fmn 1:23

*1:9: Ef 1:16, 17; Fir 1:9

*1:10: Fir 1:27; Ef 2:10

*1:11: Ef 1:19; 3:16

*1:12: Ef 1:18

*1:13: Lk 22:53; Ef 2:2; 6:12

*1:14: Ef 1:7-8

*1:15: Yo 1:18; 2 Ko 4:4

*1:16: Yo 1:3, 10

*1:17: Yo 1:1-2; 8:58

*1:18: Ef 1:22-23; Ap 26:23; Rew 1:5

*1:19: Yo 1:16; Kor 2:9

*1:20: Ef 1:10; 2:16

*1:21: Ro 5:10; Ef 2:3

*1:22: Ef 2:14-16; 5:27

*1:23: Mk 16:15; Ip 3:14; 6:11

*1:24: Ef 3:13

*1:25: Ef 3:2, 7-8

*1:26: Ro 16:25-26; Ef 3:3-6, 9-10

*1:27: Ef 1:18-19

*1:28: Ef 4:13

*1:29: 1 Ko 15:10; Fir 4:13

© 1992 Wycliffe Bible Translators, Inc.